 गली-महल्ले च बुआ दा बड़ा मान-मलाहजा हा।  जनानियां इक-दूए गी आखदियां : "अड़िए ! बिआ दा सुभा भाएं बिन्द त्रिक्खा ऐ पर ऐ ई नित्त-नूमें आली ते सचज्जल" ते बुआ चज्जल ते पक्क गै ही।  सीन-परोन खान-पकान ओदे जनेआ कोई नेईं हा जानदा।  कुतै ब्याह-कारज जां मूनन-सूतरा होंदा तां बुआ जानकी दी लोड़ आइयै आखदी-"चल बुआ मां सद्दा करदी ऐ। " ते बुआ बड़ी तर्प्त होइयै आखदी-’तूं’ चल कुड़िए !  औ बिन्द ‘विश्णु ससस्त्र नाम’ मकाइयै पुज्जनी आं।  जा सुना जाइयै अपनी माऊ गी।  बस कुड़ी गी गेदे मसां इक पल गै होन्दा जे कोई जागत द्रौड़दा आई जन्दा "बुए जी ! मां आखा दी ऐ जे विश्णु दा नां मकाया तां झटपट आओ। " बुअ पसोई 2 जन्दी।  हत्थै च पानी दा गड़बू फगाड़ियै हसदे-हसदे आखदी : -"तूं चल बच्चुआ, ते औं तुलसी गी जल ढालियै औन्नी आं। " फी ओ कोठी च जन्दी पटारै चा लट्ठे दा दुद्द चिट्टा कुरता, मलमलै दी, दौं पटें आली चादर कडदी ते बड़े चा कन्ने ए पशाक लाइयै, पैरें पनियां फसाइयै, किछ मुन-मुन करदी धाम आले घर पुज्जी जन्दी।  डियोडी च बड़दे गै, बुआ उप्पर ल्हामें दी झड़ी जन लग्गी जन्दी।  बुआ दी खुशी दा कोई आर पार नेईं रौंहदा, पर बाहरें ओ बिंद ओ रोऐ कन्ने पुछदी: "मड़ो, मेरा परलोक बी गालदियां ओ गे ? के कम्म रूके दा ऐ इस बुड्डी तत्ड़ी बिना ?" घरै आली काहली होइयै सनांदी जे दाजै आले जोड़े ते सारे जक्कने पेदे न।  "लै, इब्बी कोई कम्म ऐ। " बुआ आखदी ते फी सूई- धागा लेइयै जोड़े जक्कन बेई जन्दी।  सींदे-परोंदे अजें मसां इक घड़ी बी नेईं होन्दी ते दुए पासेआ सनेआ आई जन्दा : "बुआ जी, ओ पुच्छा करदे न जे कुड़ी ने सौहरे जाना ऐ, कन्ने कुन-कुन जा ? ओ बड़ी हौली ते भेत भरोची गलानी च सलाह दिन्दी: कुड़े इक परतेआनी गी टोर कुड़ी कन्नें। 